Quantæ pietatis desiderio debeamus æterna meditari, labentis mundi casus indicat, qui cotidianis defectibus videtur annullari. Præsens etenim vita, quæ in suis stipendiis ærumpnosa conspicitur, quicquid confert, infirmum est et fragile, et quod sui amatorem tandem reddat miserrimum evidenter conprobatur. In cujus siquidem dispendiis, quia multiplex pro inbecillitate carnis patimur detrimentum, ipsa mors, per quam omnis caro destituitur, doloris et timoris nobis est argumentum. Pro respectu hujusmodi, nolens amplius adquiescere carni et sanguini, sed Majestatem cœli propiciam promereri ego Martellus de Malleio, volensque de peccatis agere pœnitentiam, quæ per meæ juventutis commisi laciviam, animo proposui sepulchrum Domini Jherusalem invisere, ac Besuensem Ecclesiam, quæ mea est parrochia, prout patris, antecessorumque meorum testatur sepultura, largiori bonorum meorum erogatione, consilio caritatis placuit augmentare. Deo itaque, et sancto Petro, fratribusq. Besuensis cœnobii, in præsencia Domni Abbatis Gerardi, concedente, et laudante Comite Guillelmo, cui in custodia, et protectione terram meam dimisi, donavi duas in Sagonna piscarias, unam quam ante dederam, aliam quam dedi cum hoc iter arripui. Dedi autem hoc tenore, ut si opus fuerit, piscator servientem habeat, qui ad gubernandam navem eum adjuvet, et ea quæ in arte vel officio piscandi sunt necessaria, ei famulando subministret. Hominem enim, qui solus nititur operari, cum parum aut nichil proficiat, opportet adjuvari. § Dedi eciam pratum unum, quod dicitur, Brachium Lamberti. Dedique nemus, quod juxta Sagonnam Wevra appellatur, et omnia memora, quæ habeo circa villam, quæ Beesca vocatur, dedi Monachis ibidem manentibus ..... ex illis omne quodcumque fuerit necessarium Monachis et hominibus ipsorum in asimentum. § Dedi etiam decimas de Flagei, et parochiaticum, et omnem usum, et consuetudinem in nemoribus, et in sylvis ipsius villæ cum omni libertate. Ad hanc donacionem addidi decimam quartæ partis de portu. Dedi etiam paagium S. Sequani, quod meum erat, concessique, et donavi Monachis Besuensibus, ut porcos suos indominicales in nemora mea ubicumq. habuero mittant, et sine pastionatico per omnia libere currant. Monachi vero, qui apud Beescam manebunt similiter faciant, per omnia nemora mea porcos suos indominicabiles sine pastionatico mittant, et centum desuper si adtrahere porcos voluerint. Qui siquidem Beescenses Monachi, quia pro remedio antecessorum meorum ibi sunt mancipati, nolo quod aliqua vexacione mala per meos homines videantur fatigari. Quapropter concessi, et in loco elemosynæ mihi constitui, ut villam illam, Beescam videlicet, in qua habitant, cum omni libertate habitent ipsi Monachi, et præcepi ut homines mei, qui terras habent in villa, illas claudant, et sepes oportunas apponant, ne animalia villæ quod intus fuerit devastare prævaleant. Quod si claudere noluerint, et aliquod dampnum evenerit, homo villæ in causam non trahatur, et nemini inde respondeat, nec dampnum, nec legem inde persolvat. Et si homo prædictæ villæ dampnum per clausuram male factam susceperit, Comiti Guillelmo ostendat clamorem, et ipse Comes plenariam super hoc faciat justiciam. Et ut hæc donatio autentico roboretur privilegio, subscriptorum virorum firmamus testimonio. Sig. Martelli, qui hoc donum fecit. Sign. Wilelmi Comitis. Sign. Girardi Abbatis. Sign. Constantii de Derneyi Abbatis. Sign. Poncii de Silium. Sign. Gileberti Prioris Beescæ. Sign. Parisii Canonici de Masenot. Sign. Roberti Militis de Bille, Wido Trosellus, Walo de terre Divion..... pro sua suorumque eterna salute..... filii sui Guillelmi nuper defuncti et honorifice Besuæ sepulti, dedit liberrime Deo, et Ecclesiæ Besuensi hæc subtus annotata perpetuo jure possidenda, volentibus atque laudantibus uxore cum filiis, nec non et fratribus, Richardo scilicet et Girardo. Mansum unum videlicet apud Balenavam, eo tenore, ut habitator ipsius usus consuetudinales habeat, sicut prius, in aquis, in terris, in pascuis, et in sylvis ejusdem Humberti et successorum ipsius. Dimisit quoque nummos quatuor quos Monachus Arcionensis ei debebat annuatim pro ripa molendini sui in festivitate sancti Martini. Dedit etiam quatuor jugera terræ, quæ habentur prope arborem ulmum, quæ de Mulmis dicitur. Addidit his et falcem prati prope pontem Arcionensem siti. Cujus donationis testes idoneos etiam subscribere curavimus. Quorum nomina sunt hæc. De Monachis Abbas Joffredus, Poncius Prior, Guido Sacrista. Bartolomæus frater ejusdem Humberti, Robertus Verna. Milites, Hugo de Asperomonte, Aymo Columba, Aymo de Minure, Aymo Bornus. Burgenses, Petrus de Pauliaco, Maletus, Johannes coquus, et alii quam plures.